### NN 127/2017 (20.12.2017.), Odluka o gradskim porezima Grada Grubišnoga Polja

Grad Grubišno Polje

2891

Na temelju članka 20. i članka 42. Zakona o lokalnim porezima (»Narodne novine«, broj 115/16 i 101/17) i članka 37. Statuta Grada Grubišnoga Polja (»Službeni glasnik« Grada Grubišnoga Polja, broj 1/13 i 4/13) Gradsko vijeće Grada Grubišnoga Polja na 9. sjednici održanoj 12. prosinca 2017. godine donijelo je

ODLUKU

O GRADSKIM POREZIMA GRADA GRUBIŠNOGA POLJA

I. OPĆE ODREDBE

Članak 1.

Odlukom o gradskim porezima Grada Grubišnoga Polja (u daljnjem tekstu: Odluka) utvrđuju se vrste lokalnih poreza, stope, visina, način obračunavanja i plaćanja lokalnih poreza koji su vlastiti izvori prihoda Grada Grubišnoga Polja.

II. VRSTE POREZA

Članak 2.

Ovom odlukom propisuju se slijedeći gradski porezi:

1. prirez porezu na dohodak,

2. porez na potrošnju,

3. porez na kuće za odmor,

4. porez na korištenje javnih površina.

1. Prirez porezu na dohodak

Članak 3.

Prirez porezu na dohodak plaća se na području Grada sukladno zakonu i podzakonskom aktu kojim se uređuje porez na dohodak te ovoj Odluci.

Prirez porezu na dohodak plaća se na porez na dohodak od nesamostalnog rada, porez na dohodak od samostalne djelatnosti, porez na dohodak od imovine i imovinskih prava, porez na dohodak od kapitala, porez na dohodak od osiguranja i porez na dohodak od drugog dohotka.

Obveznik prireza porezu na dohodak je fizička osoba koja je obveznik poreza na dohodak i ima prebivalište ili uobičajeno boravište na području Grada.

Članak 4.

Osnovica prireza porezu na dohodak je porez na dohodak utvrđen sukladno zakonu i podzakonskom aktu iz članka 3. stavka 1. ove Odluke.

Članak 5.

Prirez porezu na dohodak plaća se po stopi od 10% na osnovicu iz članka 4. ove Odluke. Prirez porezu na dohodak prihod je Proračuna Grada.

Poslove u vezi s utvrđivanjem i naplatom prireza porezu na dohodak obavlja Ministarstvo financija, Porezna uprava.

2. Porez na potrošnju

Članak 6.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima na području Grada.

Članak 7.

Obveznik poreza na potrošnju je pravna i fizička osoba koja pruža ugostiteljske usluge na području Grada.

Članak 8.

Osnovica poreza na potrošnju je prodajna cijena pića po kojoj se pića prodaju u ugostiteljskom objektu, bez poreza na dodanu vrijednost.

Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

Obveznik poreza dužan je podnijeti mjesečni izvještaj o obračunatom i uplaćenom porezu na propisanom obrascu PP-MI-PO do 20. dana u mjesecu za prethodni mjesec. Obveznik poreza na potrošnju mora u svom knjigovodstvu osigurati sve podatke potrebne za utvrđivanje i plaćanje poreza na potrošnju.

Porez na potrošnju plaća se po stopi od 3% na osnovicu iz stavka 1. ovoga članka. Porez na potrošnju prihod je Proračuna Grada.

3. Porez na kuće za odmor

Članak 9.

Porez na kuće za odmor plaćaju pravne i fizičke osobe koje su vlasnici kuća za odmor.

Članak 10.

Kućom za odmor smatra se svaka zgrada ili dio zgrade ili stan koji se koriste povremeno ili sezonski.

Kućom za odmor ne smatraju se gospodarstvene zgrade koje služe za smještaj poljoprivrednih strojeva, oruđa i drugog pribora.

Članak 11.

Porez na kuće za odmor plaća se godišnje, u iznosu od 5,00 kuna po četvornom metru korisne površine kuće za odmor, u roku od 15 dana od dana dostave rješenja o utvrđivanju istoga.

Članak 12.

Porez na kuće za odmor ne plaća se na kuće za odmor koje se ne mogu koristiti zbog ratnih razaranja i prirodnih nepogoda (poplava, požar, potres) te starosti i trošnosti.

Odlukom Grada mogu se propisati i druga oslobođenja od plaćanja poreza na kuće za odmor iz gospodarstvenih i socijalnih razloga.

Članak 13.

Obveznici poreza kuće za odmor dužni su Upravnom odjelu za financije Grada Grubišnoga Polja dostaviti podatke o kućama za odmor (koji se odnose na mjesto gdje se nalaze ti objekti te korisnu površinu) do 31. ožujka godine za koju se utvrđuje porez na kuće za odmor.

Ako to u zadanom roku ne učine porezni obveznici, to će učiniti Upravni odjel za komunalne djelatnosti Grada Grubišnoga Polja.

4. Porez na korištenje javnih površina

Članak 14.

Porez na korištenje javnih površina plaća pravna ili fizička osoba kojoj je nadležno tijelo odobrilo zapremanje i korištenje javnih površina na području Grada Grubišnoga Polja.

Članak 15.

Porez na korištenje javnih površina plaća se po m2 korisne površine u kunama i to:

|  |  |  |
| --- | --- | --- |
| 1. | za deponiranje materijala i robe (građevinski materijal, ogrjev, postava skela i sl.) | 1,50 kuna po m2 dnevno |
| 2. | za zauzimanje površine radi izgradnje infrastrukture |  |
|  | – do 15 dana | 1,00 kuna po m2 dnevno |
|  | – za svaki sljedeći dan | 0,50 kuna po m2 dnevno |
| 3. | za prekop površine radi priključka na infrastrukturu | 10,00 kuna po m2 dnevno |
| 4. | za cirkus i luna park | 0,50 kuna po m2 dnevno |
| 5. | za postavljeni štand |  |
|  | a) dnevno | 7,00 kuna po m2 |
|  | b) godišnje | 70,00 kuna po m2 |
| 6. | za postavljenu ljetnu terasu | 0,50 kuna po m2 dnevno |
| 7. | za prodaju božićnih jelki | 7,00 kuna po m2 dnevno |
| 8. | za prodaju kestenja i kokica | 3,50 kuna po m2 dnevno |
| 9. | za prostor na kojem se izlaže roba široke potrošnje ispred trgovačkih radnji |  |
|  | – dnevno | 1,50 kuna po m2 |
|  | – mjesečno | 15,00 kuna po m2 |
| 10. | za pokretnu ugostiteljsku radnju | 5,00 kuna po m2 dnevno |
| 11. | za ostale pokretne naprave | 2,00 kuna po m2 dnevno |

Porez na korištenje javne površine ne plaća se za korištenje javne površine za čije se korištenje plaća drugo javno davanje ili druga naknada temeljem posebnog ugovora.

Članak 16.

Od plaćanja poreza na korištenje javnih površina oslobođene su neprofitne udruge, sportski klubovi i ustanove, kada javnu površinu koriste za potrebe djelatnosti za koje su osnovane.

Od obveze plaćanja poreza na korištenje javnih površina oslobodit će se ako se javne površine koriste u humanitarne svrhe, zatim za organiziranje manifestacija i drugih događanja od interesa Grada Grubišnoga Polja, prema odluci gradonačelnika.

U slučajevima iz stavka 1. i 2. ovog članka Upravni odjel za komunalne djelatnosti daje suglasnost za korištenje javne površine.

Članak 17.

Rješenje o korištenju javne površine te obračun i naplatu poreza na korištenje javnih površina iz članka 15. ove Odluke provodi Upravni odjel za komunalne djelatnosti.

Članak 18.

Porez na korištenje javne površine plaća se unaprijed prije početka korištenja javne površine, odnosno prilikom izdavanja rješenja.

III. NADLEŽNOST I PRIMJENA PROPISA

Članak 19.

Poslove vezane s utvrđivanjem i naplatom poreza iz članka 6. i 9. ove Odluke provodi Upravni odjel za financije Grada Grubišnoga Polja.

Članak 20.

Glede razreza, naplate, žalbe, obnove postupka, zastare i drugih postupovnih odredbi pri plaćanju gradskih poreza shodno se primjenjuje Opći porezni zakon.

IV. ZAVRŠNE ODREDBE

Članak 21.

Stupanjem na snagu ove Odluke prestaje važiti Odluka o gradskim porezima Grada Grubišnoga Polja (»Narodne novine« broj: 64/17 i »Službeni glasnik Grada Grubišnoga Polja«, broj: 7/17).

Članak 22.

Ova Odluka stupa na snagu osmoga dana od dana objave u »Službenom glasniku« Grada Grubišnoga Polja, osim odredbi o prirezu porezu na dohodak koje stupaju na snagu prvoga dana u mjesecu nakon objave u »Narodnim novinama«.

Klasa: 410-01/17-01/3
 Urbroj: 2127/01-03/01-17-02
 Grubišno Polje, 12. prosinca 2017.

Predsjednik
 Gradskog vijeća
 Ivo Martinović, v. r.